amanoisuno/poet huggingface dataset:
和李補闕曲江看蓮花 姚合
露荷迎曙發，灼灼複田田。乍見神應駭，頻來眼尚顛。光凝珠有蒂，焰起火無煙。粉膩黃絲蕊，心重碧玉錢。日浮秋轉麗，雨灑晚彌鮮。醉豔酣千朵，愁紅思一川。綠莖扶萼正，翠菂滿房圓。淡暈還殊眾，繁英得自然。高名猶不厭，上客去爭先。景逸傾芳酒，懷濃習彩箋。海霞寧有態，蜀錦不成妍。客至應消病，僧來欲破禪。曉多臨水立，夜只傍堤眠。金似明沙渚，燈疑宿浦船。風驚叢乍密，魚戲影微偏。穠彩燒晴霧，殷姿纈碧泉。畫工投粉筆，宮女棄花鈿。鳥戀驚難起，蜂偷困不前。繞行香爛熳，折贈意纏綿。誰計江南曲，風流合管弦。
和王郎中召看牡丹 姚合
葩疊萼相重，燒欄複照空。妍姿朝景裏，醉豔晚煙中。乍怪霞臨砌，還疑燭出籠。繞行驚地赤，移坐覺衣紅。殷麗開繁朵，香濃發幾叢。裁綃樣豈似，染茜色寧同。嫩畏人看損，鮮愁日炙融。嬋娟涵宿露，爛熳抵春風。縱賞襟情合，閑吟景思通。客來歸盡懶，鶯戀語無窮。萬物珍那比，千金買不充。如今難更有，縱有在仙宮。
詠南池嘉蓮 姚合
芙蓉池裏葉田田，一本雙花出碧泉。濃淡共妍香各散，四野人聞皆盡喜，爭來入郭看嘉蓮。
種葦 姚合
欲種數莖葦，出門來往頻。近陂收本土，選地問幽人。靜看唯思長，初移未覺勻。坐中尋竹客，將去更逡巡。
采松花 姚合
擬服松花無處學，嵩陽道士忽相教。今朝試上高枝采，不覺傾翻仙鶴巢。
詠新菊 姚合
黃金色未足，摘取且嘗新。若待重陽日，何曾異眾人。
楊柳枝詞五首 姚合
黃金絲掛粉牆頭，動似顛狂靜似愁。遊客見時心自醉，無因得見謝家樓。葉葉如眉翠色濃，黃鶯偏戀語從容。橋邊陌上無人識，雨濕煙和思萬重。江上東西離別饒，舊條折盡折新條。亦知春色人將去，猶勝狂風取次飄。二月楊花觸處飛，悠悠漠漠自東西。謝家詠雪徒相比，吹落庭前便作泥。江亭楊柳折還垂，月照深黃幾樹絲。見說隋堤枯已盡，年年行客怪春遲。
郡中冬夜聞蛩 姚合
秋蛩聲尚在，切切起蒼苔。久是忘情者，今還有事來。微霜風稍靜，圓月霧初開。此思誰能遣，應須執酒杯。
聞新蟬寄李餘 姚合
往年六月蟬應到，每到聞時骨欲驚。今日槐花還似發，卻愁聽盡更無聲。
聞蟬寄賈島 姚合
秋來吟更苦，半咽半隨風。禪客心應亂，愁人耳願聾。雨晴煙樹裏，日晚古城中。遠思應難盡，誰當與我同。
題鶴雛 姚合
羽毛生未齊，嶛峭醜於雞。夜夜穿籠出，擣衣砧上棲。
詠鶯 姚合
春來深谷雪方消，鶯別寒林傍翠條。到處為憐煙景好，少婦聽時思舊曲，玉樓從此動雲韶。
老馬 姚合
臥來扶不起，唯向主人嘶。惆悵東郊道，秋來雨作泥。
詠鏡 姚合
鑄為明鏡絕塵埃，翡翠窗前掛玉台。繡帶共尋龍口出，好是照身宜謝女，嫦娥飛向玉宮來。
詠破屏風 姚合
時人嫌古畫，倚壁不曾收。露滴膠山斷，風吹絹海秋。殘雪飛屋裏，片水落床頭。尚勝凡花鳥，君能補綴不。
古碑 姚合
荒田一片石，文字滿青苔。不是逢閑客，何人肯讀來。
拾得古硯 姚合
僻性愛古物，終歲求不獲。昨朝得古硯，黃河灘之側。念此黃河中，應有昔人宅。宅亦作流水，斯硯未變易。波瀾所激觸，背面生罅隙。質狀樸且醜，今人作不得。捧持且驚歎，不敢施筆墨。或恐先聖人，嘗用修六籍。置之潔淨室，一日三磨拭。大喜豪貴嫌，久長得保惜。
裴大夫見過 姚合
湖南譙國盡英髦，心事相期節義高。解下佩刀無所惜，新聞天子付三刀。
謝韜光上人贈百齡藤杖 姚合
衰病近來行少力，光公乞我百齡藤。閑來杖此向何處，過水緣山只訪僧。
詠貴游 姚合
貴游多愛向深春，到處香凝數裏塵。紅杏花開連錦障，日暮垂鞭共歸去，西園賓客附龍鱗。
窮邊詞二首 姚合
將軍作鎮古汧洲，水膩山春節氣柔。清夜滿城絲管散，行人不信是邊頭。箭利弓調四鎮兵，蕃人不敢近東行。沿邊千里渾無事，唯見平安火入城。
劍器詞三首 姚合
聖朝能用將，破敵速如神。掉劍龍纏臂，開旗火滿身。積屍川沒岸，流血野無塵。今日當場舞，應知是戰人。晝渡黃河水，將軍險用師。雪光偏著甲，風力不禁旗。陣變龍蛇活，軍雄鼓角知。今朝重起舞，記得戰酣時。破虜行千里，三軍意氣粗。展旗遮日黑，驅馬飲河枯。鄰境求兵略，皇恩索陣圖。元和太平樂，自古恐應無。
從軍樂二首 姚合
每日尋兵籍，經年別酒徒。眼疼長不校，肺病且還無。僮僕驚衣窄，親情覺語粗。幾時得歸去，依舊作山夫。朝朝十指痛，唯署點兵符。貧賤依前在，顛狂一半無。身慚山友棄，膽賴酒杯扶。誰道從軍樂，年來鑷白須。
敬宗皇帝挽詞三首 姚合
從諫停東幸，垂衣寶曆昌。漢昭登位少，周代蔔年長。彩仗三清路，麻衣萬國喪。玄宮今一閉，終古柏蒼蒼。晚色啟重扉，旌旗路漸移。荊山鼎成日，湘浦竹斑時。臣子終身感，山園七月期。金莖看尚在，承露複何為。紫陌起仙飆，川原共寂寥。靈輴萬國護，儀殿百神朝。漏滴秋風路，笳吟灞水橋。微臣空感咽，踴絕覺天遙。
文宗皇帝挽詞三首 姚合
垂拱開成化，愔愔雅樂全。千官方就日，四海忽無天。堯舜非傳子，殷周但蔔年。聖功青史外，刊石在陵前。代以無為理，車書萬國同。繼兄還付弟，授聖悉推公。雲霧疑無日，笳簫別起風。金莖難複見，寒露落空中。龍歸攀不得，髯在侍臣邊。徹奠新阡起，登山吉從全。關河佳氣散，夷夏哭聲連。寂寞玄宮閉，朝昏千萬年。
莊恪太子挽詞二首 姚合
曉漏啟嚴城，宮臣縞素行。靈儀先鹵簿，新諡在銘旌。雲晦郊原色，風連霰雪聲。淒涼望苑路，春草即應生。寒日青宮閉，玄堂渭水濱。華夷箋乍絕，凶吉禮空新。薤露歌連哭，泉扉夜作晨。吹笙今一去，千古在逡巡。
哭費拾遺征君 姚合
服儒師道旨，糲食臥中林。誰識先生事，無身是本心。空山流水遠，故國白雲深。日夕誰來哭，唯應猿鳥吟。
哭硯山孫道士 姚合
修短皆由命，暗懷師出塵。豈知修道者，難免不亡身。永秘黃庭訣，高懸漉酒巾。可憐白犬子，閑吠遠行人。
哭賈島二首 姚合
白日西邊沒，滄波東去流。名雖千古在，身已一生休。豈料文章遠，那知瑞草秋。曾聞有書劍，應是別人收。杳杳黃泉下，嗟君向此行。有名傳後世，無子過今生。新墓松三尺，空階月二更。從今舊詩卷，人覓寫應爭。
楊給事師皋哭亡愛姬英英竊聞詩人多賦因而繼和 姚合
真珠為土玉為塵，未識遙聞鼻亦辛。天上還應收至寶，見說忘情唯有酒，夕陽對酒更傷神。
喜覽涇州盧侍禦詩卷 姚合
新詩十九首，麗格出青冥。得處神應駭，成時力盡停。正愁聞更喜，沈醉見還醒。自是天才健，非關筆硯靈。
喜覽裴中丞詩卷 姚合
新詩盈道路，清韻似敲金。調格江山峻，功夫日月深。蜀箋方入寫，越客始消吟。後輩難知處，朝朝枉用心。
心懷霜 姚合
欲識為詩苦，秋霜若在心。神清方耿耿，氣肅覺沉沉。皓素中方委，嚴凝得更深。依稀輕夕渚，仿佛在寒林。思勁淒孤韻，聲酸激冷吟。還如飲冰士，勵節望知音。
聽僧雲端講經 姚合
無生深旨誠難解，唯是師言得正真。遠近持齋來諦聽，酒坊魚市盡無人。
臘日獵 姚合
健夫結束執旌旗，曉度長江自合圍。野外狐狸搜得盡，蠟節畋遊非為己，莫驚刺史夜深歸。
聞魏州破賊 姚合
生靈蘇息到元和，上將功成自執戈。煙霧掃開尊北嶽，從此四方無一事，朝朝雨露是恩波。
下第 姚合
枉為鄉里舉，射鵠藝渾疏。歸路羞人問，春城賃舍居。閉門辭雜客，開篋讀生書。以此投知己，還因勝自餘。
得舍弟書 姚合
親戚多離散，三年獨在城。貧居深穩臥，晚學愛閑名。小弟有書至，異鄉無地行。悲歡相並起，何處說心情。
病僧 姚合
三年病不出，苔蘚滿藤鞋。倚壁看經坐，聞鐘吃藥齋。茶煙熏殺竹，簷雨滴穿階。無暇頻相訪，秋風寂寞懷。
成名後留別從兄 姚合
一辭山舍廢躬耕，無事悠悠住帝城。為客衣裳多不穩，卻出關東悲複喜，歸尋弟妹別仁兄。
佛舍見鬍子有嘲 姚合
明明複夜夜，鬍子即成翁。唯是真知性，不來生滅中。
白鼻騧 姚合
為底胡姬酒，長來白鼻騧。摘蓮拋水上，郎意在浮花。
崔少卿鶴 姚合
入門石徑半高低，閑處無非是藥畦。致得仙禽無去意，花間舞罷洞中棲。
新昌裏 姚合
舊客常樂坊，井泉濁而鹹。新屋新昌裏，井泉清而甘。僮僕慣苦飲，食美翻憎嫌。朝朝忍饑行，戚戚如難堪。中下無正性，所習便淫耽。一染不可變，甚于茜與藍。近貧日益廉，近富日益貪。以此當自警，慎勿信邪讒。
塞下曲 姚合
磧露黃雲下，凝寒鼓不鳴。戰須移死地，軍諱殺降兵。印馬秋遮虜，蒸沙夜築城。舊鄉歸不得，都尉負功名。
從軍行 姚合
濫得進士名，才用苦不長。性癖藝亦獨，十年作詩章。六義雖粗成，名字猶未揚。將軍俯招引，遣脫儒衣裳。常恐虛受恩，不慣把刀槍。又無遠籌略，坐使虜滅亡。昨來發兵師，各各赴戰場。顧我同老弱，不得隨戎行。丈夫生世間，職分貴所當。從軍不出門，豈異病在床。誰不戀其家，其家無風霜。鷹鶻念搏擊，豈貴食滿腸。
杏園 姚合
江頭數頃杏花開，車馬爭先盡此來。欲待無人連夜看，黃昏樹樹滿塵埃。
閒居 姚合
日日門長閉，憐家亦懶過。頭風春飲苦，眼暈夜書多。幽鳥偏棲竹，凡人笑種莎。近來難得酒，無計奈愁何。
句 姚合
天遙來雁小，江闊去帆孤。南陌遊人回首去，東林道者杖藜歸。萄藤洞庭頭，引葉漾盈搖。皎潔鉤高掛，玲瓏影落寮。陰煙壓幽屋，蒙密夢冥苗。清秋青且翠，冬到凍都凋。